Helsingin hovioikeus antoi tiistaina ratkaisunsa jutussa, jossa viisikymppinen mies oli pahoinpidellyt ja nöyryyttänyt 14-vuotiasta poikaa.

Hovioikeuden mukaan ei ollut riittävää näyttöä siitä, että 14-vuotiaan kaulasta kiinni pitämisessä olisi ollut kyse kuristamisesta. ILTALEHTI

Teko tapahtui kerrostalon pihalla Helsingissä keväällä 2016.

Tilanne käynnistyi pojan jahdatessa katuharjalla kaveriaan. Poika heitti harjan pois, kun talossa asuva nainen lähestyi koirineen. Nainen näki tapahtuneen ja päästi vinttikoiransa irti. Se juoksi pakenevan pojan perään, roikkui tämän takista ja näykki käsivarresta.

Poika pakeni kiven päälle. Naisen ja pojan välille syntyi tiukkasävyinen väittely rikkoutuneen takin korvaamisesta. Nainen vaati, että poika laskeutuu kiveltä alas keskustelemaan kasvotusten asiasta. Pojan pysytellessä kivellä nainen veti hänet alas.

Suukopu jatkui naisen poistuessa paikalta ja hän pyysi paikalle isokokoisen puolisonsa. Pojan mukaan mies tuli paikalle, painoi hänet seinää vasten, kuristi kaulasta ja löi avokämmenellä kasvoihin. Lisäksi mies kovisteli ja ivasi itkevää poikaa. Myös vaimo oli paikalla.

Poika käytettiin tapauksen jälkeen sairaalassa, jossa hänessä todettiin koiran hampaiden ja kuristamisen jälkiä. Tapausta puitiin aikanaan Helsingin käräjäoikeudessa, jonka tuomiosta pariskunta valitti hovioikeuteen.

Naisen syyte hylättiin

Käräjäoikeus tuomitsi naisen lievään pahoinpitelyyn. Hovioikeus ei kuitenkaan löytänyt näyttöä, että poika olisi tullut hallitsemattomasti alas kiveltä. Lisäksi kiinnipitäminen oli kestänyt hetken.

Naisen tarkoituksena oli tukea poikaa, jota oikeus ei epäillyt. Hovioikeuden mielestä tapaus ei täyttänyt lievän pahoinpitelyn tunnusmerkistöä, jonka vuoksi se hylkäsi naisen syytteen.

Naiselle määrättiin 20 euron rikesakko, kun tämä oli tahallaan päästänyt koiran vapaaksi järjestyslain vastaisesti. Lisäksi naisen pitää maksaa pojalle kivusta, särystä ja muusta haitasta 50 euroa.

Miehen tuomio lieveni

Käräjäoikeus tuomitsi miehen pahoinpitelystä kolmen kuukauden ehdolliseen vankeusrangaistukseen. Hovioikeus piti miehen otetta melko tiukkana, koska pojalle aiheutui hengitysvaikeuksia, jälkiä kaulalle ja kipua. Myös hovioikeuden mielestä pojan ihmisarvoa alennettiin pahoinpitelemällä ja nöyryyttämällä.

Hovioikeuden mukaan tilanteesta ei ollut kuitenkaan riittävää näyttöä, että kaulasta kiinnipitämisessä olisi ollut kyse kuristamisesta. Tämän takia hovioikeus alensi miehen pahoinpitelytuomion 60 päivän ehdolliseen vankeusrangaistukseen.

Mies määrättiin maksamaan pojalle kivusta, särystä ja kärsimyksestä runsaat 2000 euroa. Pariskunta joutuu myös maksamaan yhteisvastuullisesti kaikki oikeudenkäyntikulut.

Hovioikeuden ratkaisuun voi hakea muutosta korkeimmasta oikeudesta, jos se antaa valitusluvan.